 राष्ट्रिय फुटसल आजबाट
अखिल नेपाल फुटबल संघ (एन्फा) ले ढिलै भए पनि औपचारिक रूपमा फुटसल लिग सुरु गरेको छ । राष्ट्रिय फुटसल टिम छनोट गर्ने लक्ष्यसाथ बिहीबार सुरु रेडबुल राष्ट्रिय फुटसल लिग च्याम्पियनसिपमा १६ टोलीले प्रतिस्पर्धा गर्ने छन् । 
काठमाडौं — अखिल नेपाल फुटबल संघ (एन्फा) ले ढिलै भए पनि औपचारिक रूपमा फुटसल लिग सुरु गरेको छ । राष्ट्रिय फुटसल टिम छनोट गर्ने लक्ष्यसाथ बिहीबार सुरु रेडबुल राष्ट्रिय फुटसल लिग च्याम्पियनसिपमा १६ टोलीले प्रतिस्पर्धा गर्ने छन् ।  नेपालमा निजी संस्थाहरूले फुटसल सुरु गरेको झन्डै ८ वर्ष बित्न लाग्दा फुटबलको आधिकारिक निकाय एन्फाले बल्ल यसतर्फ कदम चालेको छ । भदौ २५ सम्म चल्ने प्रतियोगितका सहभागीलाई दुई समूहमा विभाजन गरेर लिगकम नकआउटका आधारमा खेलाइने भएको छ । प्रतियोगिताका सम्पूर्ण खेल राजधानीको चौर रिक्रिएसन सेन्टर र स्तुपा स्पोर्ट्स हबमा हुनेछ । लिग विजेता टोलीले ५ लाख र उपविजेताले २ लाख ५० हजार रुपैयाँ पुरस्कार पाउने छन् । उत्कृष्ट प्रदर्शन गर्ने चार विधाका खेलाडी (गोलरक्षक, डिफेन्स, मिडफिल्ड र फरवार्ड) सँगै उत्कृष्ट प्रशिक्षकले जनही २० हजार पुरस्कार जित्ने छन् ।प्रतियोगिता गर्न एन्फाले दुई साताअघि टर्नपाइक इभेन्ट प्रालिसँग पाँचवर्षे सम्झौता गरेको थियो । सम्झौताअनुसार फुटसल लिगमा लाग्ने सम्पूर्ण खर्चको दुईतिहाइ रकम टर्नपाइकले बेहोर्ने प्रावधान छ । यसपालि लिगको अनुमानित बजेट ३० लाख रुपैयाँ छ ।लिगमा उत्कृष्ट प्रदर्शन गर्ने २५ खेलाडी राष्ट्रिय फुटसल टोलीको प्रारम्भिक छनोटमा पर्नेछन् । नेपालले असोज अन्तिम साता हुने एएफसी फुटसल च्याम्पियनसिपको छनोटमा सहभागिता जनाउँदै छ । उक्त प्रतियोगिताको तयारीमा टोलीले ३५ दिन प्रशिक्षण गराउने छ । एन्फाले खेलाडी छनोटका लागि ३ सदस्यीय प्रशिक्षक टोली तयार पारिसकेको छ । छनोट प्रतियोगितामा नेपालको समूहमा उज्वेकिस्तान, तुर्कमेनिस्तान र किर्गिस्तान छन् । 